Številka: 0072-14/2023-DI/1

Datum: 7. 3. 2023

DOBAVITELJEM MEDICINSKIH PRIPOMOČKOV

OBMOČNIM ENOTAM ZAVODA

**Navodilo o zagotavljanju servisiranja medicinskih pripomočkov**

**v breme obveznega zdravstvenega zavarovanja**

1. **Izhodišče**

Pravila[[1]](#footnote-1) v 66. členu opredeljujejo pravico zavarovanih oseb do vzdrževanj in popravil medicinskih pripomočkov (v nadaljevanju MP) in določajo seznam MP, pri katerih se lahko popravila in vzdrževanja zagotavljajo v breme obveznega zdravstvenega zavarovanja. Nadalje je v prvem odstavku 217. člena Pravil določeno, da ima zavarovana oseba pravico do vzdrževanj in popravil MP, ki so določeni v prvem odstavku 66. člena pravil, na podlagi predhodne odobritve Zavoda za zdravstveno zavarovanje Slovenije (v nadaljevanju: Zavod), torej brez predhodne izdaje naročilnice s strani pooblaščenega zdravnika. Predhodna odobritev Zavoda ni potrebna, če gre za vzdrževanja in popravila slušnega aparata, digitalnega slušnega aparata, aparata za boljše sporazumevanje, aparata za omogočanje glasnega govora in medicinske pripomočke iz 97. člena Pravil, ki so predmet izposoje in za katere je določena dnevna izposojnina.

1. **Seznam MP, za katere Zavod izdaja predhodno odobritev vzdrževanj in popravil**

Po predhodni odobritvi in po izteku garancijskega roka do izteka trajnostne dobe oz. prejema novega MP, ki ga je prejela po izteku trajnostne dobe, ima zavarovana oseba pravico do vzdrževanj in popravil MP, ki ga je nazadnje prejela kot pravico, če gre za:

* Proteze,
* Ortoze in vakuumske opornice za zdravljenje rane na stopalu,
* Vozičke na ročni pogon z dodatki,
* Pogone za voziček,
* Vozičke za elektromotorni pogon z dodatki,
* Počivalnike,
* Prenosni posebni sedež s podvozjem,
* Električni skuter,
* Predvajalnik zvočnih zapisov,
* Braillovo vrstico,
* Zunanje dele polževega vsadka (razen vrvic),
* Kostno usidrani slušni aparat,
* Izkašljevalnik in
* Inhalatorje.

**2.1. Postopek uveljavljanja pravice**

Zavarovana oseba uveljavlja pravico do vzdrževanj in popravil na podlagi pisne vloge (*Vloga za odobritev stroškov servisiranja medicinskega pripomočka*) in predračuna dobavitelja, ki je MP v breme obveznega zdravstvenega zavarovanja izdal. Vzdrževanje, kot npr. zamenjava gum pri vozičku, lahko izvede tudi drug dobavitelj, če to ni v nasprotju z navodili proizvajalca MP in če ima to vzdrževanje tudi drug dobavitelj vključeno v pogodbo z Zavodom.

Ko je MP potreben vzdrževanj ali/in popravil, se zavarovana oseba zglasi pri dobavitelju. Dobavitelj opravi pregled MP. Zavarovana oseba in dobavitelj vsak v svojem delu izpolnita obrazec Vloga za odobritev stroškov servisiranja medicinskega pripomočka, ki je v prilogi tega navodila. Dobavitelj izda predračun, v katerem ločeno opredeli vzdrževanja in popravila.

Ko pooblaščeni delavec Zavoda ugotovi, da je vloga za servisiranje MP v skladu s Pravili in pogodbo z dobaviteljem, izda *Potrdilo o upravičenosti do servisa medicinskega pripomočka* s prilogo kopije predračuna, na podlagi katerega je Zavod odobril servisiranje. Potrdilo in kopijo se pošlje zavarovani osebi in dobavitelju, če je v vlogi tako navedeno. *Potrdilo o upravičenosti do servisa medicinskega pripomočka* je priloga tega navodila.

Če vloga ni utemeljena ali je delno utemeljena, Zavod izda odločbo, ki jo vroči zavarovani osebi.

Dobavitelj prične s servisom MP v breme obveznega zdravstvenega zavarovanja na podlagi *Potrdila o upravičenosti do servisa medicinskega pripomočka*.

1. **Seznam MP, za katere se vzdrževanja in popravila uveljavlja neposredno pri dobaviteljih**

Neposredno pri dobavitelju (brez vloge in potrditve Zavoda) po izteku garancijskega roka do izteka trajnostne dobe oz. prejema novega MP, ki ga je prejela po izteku trajnostne dobe, ima zavarovana oseba pravico do vzdrževanj in popravil MP, ki ga je nazadnje prejela kot pravico, če gre za:

* slušne aparate,
* digitalne slušne aparate,
* aparat za boljše sporazumevanje,
* aparat za omogočanje glasnega govora,

in medicinske pripomočke, ki so predmet izposoje:

* koncentrator kisika ali drug vir kisika,
* aparat za vzdrževanje stalnega pritiska v dihalnih poteh (CPAP),
* aparat za mehanično ventilacijo,
* aparat za podporo dihanja s pozitivnim tlakom ob vdihu in izdihu (BIPAP),
* voziček na ročni pogon standardni.

Z dnem uveljavitve tega navodila preneha veljati Navodilo o zagotavljanju servisiranja medicinskih pripomočkov v breme obveznega zdravstvenega zavarovanja, št. 0072-24/2018-DI/7, z dne 13. oktober 2021.

To navodilo se objavi na spletni strani Zavoda in začne veljati naslednji dan po objavi.

Lepo pozdravljeni.

Pripravila: mag. Ana Vodičar

Alenka Franko Hren vodja – direktorica

strokovna sodelavka VII/2 (1) področja za odločanje o pravicah

 in za medicinske pripomočke

Prilogi:

* *Vloga za odobritev stroškov servisiranja medicinskega pripomočka*
* *Potrdila o upravičenosti do servisa medicinskega pripomočka*
1. Pravila obveznega zdravstvenega zavarovanja (Uradni list RS, št. 30/03 – prečiščeno besedilo, 35/03 – popr., 78/03, 84/04, 44/05, 86/06, 90/06 – popr., 64/07, 33/08, 7/09, 88/09, 30/11, 49/12, 106/12, 99/13 – ZSVarPre-C, 25/14, 85/14, 10/17 – ZČmIS, 64/18, 4/20, 42/21 – odl. US, 61/21, [159/21](http://www.uradni-list.si/1/objava.jsp?sop=2021-01-2989) – ZZVZZ-P, 183/21, [196/21](http://www.uradni-list.si/1/objava.jsp?sop=2021-01-3898) – ZDOsk, [142/22](http://www.uradni-list.si/1/objava.jsp?sop=2022-01-3482) – odl. US in 163/22) [↑](#footnote-ref-1)